આ મંત્રાલયોમાં પીયૂષ ગોયલનું ઊર્જા મંત્રાલય અને નીતિન ગડકરીના રોડ ટ્રાન્સપોર્ટ અને હાઈ-વે મંત્રાલયનો સમાવેશ થાય છે. આ બે વર્ષ દરમિયાન વડા પ્રધાને અનેક મહત્ત્વાકાંક્ષી વિરાટ પ્રોજેક્ટસની જાહેરાત અને વાજતેગાજતે તેના શુભારંભ પણ કર્યા છે. તેમાંની અનેક યોજનાઓને પૂર્ણ કરવાનાં વર્ષ પણ નક્કી કરાયાં છે, પરંતુ જે રીતે મંદ ગતિએ કામગીરી ચાલી કહી છે એ જોતાં સરકારના કાર્યકાળનાં બે વર્ષને નિમિત્તે વડા પ્રધાને તેના તરફ લક્ષ આપીને સ્પષ્ટ કર્યું છે કે આવી યોજનાઓને પૂર્ણ કરવાના સમયગાળામાં કોઈ વધારો કરવામાં નહીં આવે, કોઈ ‘એક્સટેન્સન’ અપાશે નહીં. મતલબ યોજનાઓ સમયસર પૂરી કરવાની છે અને એટલે મંત્રાલયોને માસિક ધોરણે કામગીરીની પ્રગતિની સમીક્ષા કરવા તેમજ નીતિ આયોગ પાસેથી માર્ગદર્શન મેળવવા જણાવાયું છે. ૨૦૨૦ કે ૨૦૨૨ના વર્ષમાં પૂરી કરવાની યોજનાઓના પણ વાર્ષિક લક્ષ્યાંકો નિર્ધારિત કરીને આગળ વધવાનો દ્રષ્ટિકોણ જ સાર્થક બને તેવો છે.